Κωνσταντίνος Στραγαλινός

Ο Κωνσταντίνος Στραγαλινός είναι Έλληνας σκηνοθέτης, σεναριογράφος και παραγωγός του κινηματογράφου. 

Σπουδές
Αποφοίτησε από τη Νομική Σχολή του Πανεπιστημίου Αθηνών και σπούδασε στην Ανωτάτη Σχολή Καλών Τεχνών. Το 2011 ολοκλήρωσε μεταπτυχιακές σπουδές στη Σκηνοθεσία, το Σενάριο και την Παραγωγή στη Northern Media School του Sheffield Hallam University (Ηνωμένο Βασίλειο), με υποτροφία του Ιδρύματος Κρατικών Υποτροφιών (ΙΚΥ).
Κινηματογραφικό έργο
Είναι σκηνοθέτης, σεναριογράφος και συμπαραγωγός της ταινίας μεγάλου μήκους  The Big Father (2023), η οποία συμμετείχε σε διεθνή φεστιβάλ σε Αμερική, Ευρώπη και Ασία. Η ταινία έκανε παγκόσμια πρεμιέρα στο Λος Άντζελες, στο Culver City Film Festival, με υποψηφιότητα για το Βραβείο Καλύτερης Ταινίας και ήταν επίσημη επιλογή στο 36ο Πανόραμα Ευρωπαϊκού Κινηματογράφου (διεθνές διαγωνιστικό τμήμα), όπου ήταν υποψήφια για τα βραβεία FIPRESCI και Καλύτερης Ταινίας.

Τιμήθηκε με το Βραβείο Καλύτερης Ταινίας στο Ely Film, Art & Music Festival (ΗΠΑ), το Βραβείο Πρώτης Ταινίας στο Stockholm City Film Festival, καθώς και διακρίσεις σε φεστιβάλ στο Χονγκ Κονγκ, στο Ισραήλ, στη Σιγκαπούρη και στο Μπουτάν. Έλαβε υποψηφιότητες για το βραβείο καλύτερης ταινίας σε φεστιβάλ στην Ιταλία (Ariano International Film Festival), στο Σαν Φρανσίσκο (San Francisco Greek Film Festival), στο Παρίσι (South East European Film Festival), στο Λος Άντζελες (Brightlight Film Festival), στη Βενεζουέλα (Festival FINDECOIN), στην Αργεντινή (Santa Cruz International Film Festival) και στο Εκουαδόρ (Portojevo Film Festival).

Ο Στραγαλινός έχει επίσης σκηνοθετήσει βραβευμένες ταινίες μικρού μήκους. Η ταινία Check In (2018) απέσπασε βραβεία καλύτερης ταινίας και καλύτερης ταινίας τρόμου σε φεστιβάλ στη Βραζιλία, την Ινδία, την Ιταλία και το Ηνωμένο Βασίλειο, ενώ τιμήθηκε και για τη σκηνοθεσία σε ελληνικά και διεθνή φεστιβάλ.

Οι ταινίες De Architectura (2011), Invidia(2010) και Στο Κέντρο (2013) προβλήθηκαν και διαγωνίστηκαν σε φεστιβάλ σε Δράμα, Θεσσαλονίκη, Λονδίνο, Ρώμη, Βερολίνο, Βουκουρέστι και άλλες πόλεις, συγκεντρώνοντας τιμητικές διακρίσεις και υποψηφιότητες.

Έχει επίσης σκηνοθετήσει ντοκιμαντέρ για την ΕΡΤ και το Κανάλι της Βουλής, ενώ έχει εργαστεί ως βοηθός σκηνοθέτη σε ταινίες μεγάλου μήκους.

Το έργο του χαρακτηρίζεται από κοινωνικές και δυστοπικές θεματικές, ενώ στο ύφος του έχουν επισημανθεί στοιχεία σουρεαλισμού, ειρωνείας και πολιτικής σάτιρας. Ο κριτικός και ιστορικός του κινηματογράφου Νίνος Μικελίδης (Enetpress) έγραψε ότι το  The Big Father είναι διαποτισμένο με «ειρωνεία, μαύρο χιούμορ, μπουνιουελική διάθεση και κασσαβετική ματιά», αποδίδοντας στον δημιουργό χαρακτηριστικά όπως «ειλικρίνεια, αμεσότητα, ευρηματικότητα, ορμή και πάθος». Επίσης εντόπισε μια πολλαπλή θεματική στο έργο: «Τη διαφθορά και το παιχνίδι της εξουσίας και του ελέγχου, τη σύγκρουση των δύο φύλων, το ρόλο και τη χειραγώγηση των επιχειρήσεων και γενικότερα τη λειτουργία ενός καταπιεστικού, παραδομένου στην ελεύθερη αγορά, συστήματος, μέχρι το ρόλο και της χειραγώγησης του κινηματογράφου».

Ο Αλέξης Δερμεντζόγλου (Κέντρο Μελετών και Ερευνών για το Σινεμά) έκανε λόγο για «σουρεαλιστική underground διάσταση και εφιαλτική μελλοντική πρόγνωση που θυμίζει Μάρκο Φερέρι».

Η Εφημερίδα των Συντακτών χαρακτήρισε το  The Big Father ως «μια πολλά υποσχόμενη ελληνική πρωτιά». Ο Δημήτρης Παναγόπουλος περιέγραψε τον σκηνοθέτη ως έναν δημιουργό με «ικανότητα να συνδυάζει πολλά είδη (μαύρη κωμωδία, δράμα, ψυχολογικό θρίλερ), κατασκευάζοντας ένα κινηματογραφικό δυστοπικό σύμπαν, που ξεφεύγει από τα στενά όρια της χώρας και έχει τη δυνατότητα να τοποθετηθεί οπουδήποτε».

Ο Στράτος Κερσανίδης (Η Εποχή) αναφέρθηκε σε «δυναμική σκηνοθεσία, τέμπο και μια πρωτότυπη ταινία που μιλά έξω από τα δόντια». Επεσήμανε επίσης πως ο σκηνοθέτης, με φόντο την οικονομική κρίση, «αναφέρεται στον εφιάλτη των πλειστηριασμών, στη χειραγώγηση που ασκούν τα μέσα κοινωνικής δικτύωσης, αλλά και στον πολιτισμό που είναι πάντοτε το πρώτο θύμα στις περικοπές των δημόσιων δαπανών», καταλήγοντας πως η ταινία αναδεικνύει τον τρόπο με τον οποίον «όλοι αυτοί οι εξωγενείς παράγοντες λειτουργούν διαλυτικά στις ανθρώπινες σχέσεις και στους οικογενειακούς δεσμούς».

Ο Άγγελος Πολύδωρος (myfilm.gr) μίλησε για «σκληρή σάτιρα των τηλεοπτικών reality shows και των ανθρώπων που στρέφονται εξ ανάγκης προς αυτά αυτοεξευτελιζόμενοι» και την κατέταξε στις τρεις καλύτερες ελληνικές ταινίες του 2024.

Ο Γιάννης Κρουσίνσκυ (eretikos.gr) την ενέταξε επίσης στο top 3 των ελληνικών ταινιών της χρονιάς, σημειώνοντας ότι κινείται «από ορατή ρεαλιστική κωμωδία, σε υποψία ψυχολογικού θρίλερ και από εμπνευσμένο εκ της ζωής κοινωνικό δράμα, σε συμπλεγματικό μυθοπλαστικό μυστήριο».

Φιλμογραφία
Κινηματογράφος – Ταινίες Μυθοπλασίας 

•	 The Big Father – Σκηνοθεσία, Σενάριο, Συμπαραγωγή | Μεγάλου μήκους κοινωνική σάτιρα, 112' (2023)

•	Check In – Σκηνοθεσία, Συμπαραγωγή, Επιμέλεια Σεναρίου | Ταινία μικρού μήκους, ψυχολογικού τρόμου, 25' (2018)

•	Στο Κέντρο – Σκηνοθεσία, Σενάριο, Παραγωγή, Μοντάζ | Ταινία μικρού μήκους, μυστηρίου, 25' (2013)

•	De Architectura – Σκηνοθεσία, Σενάριο, Παραγωγή, Μοντάζ | Ταινία μικρού μήκους, μυστηρίου, 17' (2011)

•	Invidia – Σκηνοθεσία, Σενάριο, Παραγωγή, Μοντάζ | Ταινία μικρού μήκους, μυστηρίου, 7' (2010)

•	Desertum – Σκηνοθεσία, Σενάριο, Παραγωγή, Μοντάζ | Ταινία μικρού μήκους, μυστηρίου, 7' (2009)
Τηλεόραση – Ντοκιμαντέρ
•	«Επισκεπτήριο» – Σκηνοθεσία, Σενάριο, Έρευνα | Ντοκιμαντέρ, 60', Κανάλι της Βουλής (2018)

•	«Ακροβατώντας μεταξύ Θεωρίας και Πράξης» – Σκηνοθεσία, Σενάριο, Έρευνα | Ντοκιμαντέρ, 30', ΕΡΤ (2015)
Δράσεις και συνεργασίες
Έχει συμμετάσχει σε οργανωτικές και κριτικές επιτροπές κινηματογραφικών φεστιβάλ (Cinergo, Short Days, Φεστιβάλ Φανταστικού Κινηματογράφου), ενώ έχει συνεργαστεί με την κινηματογραφική λέσχη του Πανεπιστημίου Αθηνών (ΠΟΦΠΑ). 

Είναι μέλος του Διοικητικού Συμβουλίου του Ιδρύματος «Βαγγέλης Κοτρώνης» και έχει συνεργαστεί ως κινηματογραφικός συντάκτης με τις ιστοσελίδες flash.gr και all4fun.Έχει επίσης εργαστεί στο πεδίο του μοντάζ σε τηλεοπτικές και κινηματογραφικές παραγωγές.

Ως σεναριογράφος και σκηνοθέτης έχει λάβει εγκρίσεις και υποστήριξη από το Ελληνικό Κέντρο Κινηματογράφου, ολοκληρώνοντας όλα τα στάδια του προγράμματος «Συγγραφή Σεναρίου – Development» για την ανάπτυξη σεναρίου ταινίας μεγάλου μήκους (Ναρκοπέδιο), καθώς και έγκριση σε ειδικό πρόγραμμα συγγραφής μικρού μήκους ταινιών του ΕΚΚ.

 Πηγές 

Εξωτερικός Σύνδεσμος
Ο Κωνσταντίνος Στραγαλινός στο IMDb

Κατηγορία:Έλληνες σκηνοθέτες
Κατηγορία:Έλληνες σεναριογράφοι
Κατηγορία:Έλληνες παραγωγοί ταινιών